Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 260/12/5507	Námestovo, 4.6.2012
EEČ : 2-41-41-2012

U Z N E S E N I E

Trestná vec:	obvinený XXXXX  
Prečin:	Nebezpečné vyhrážanie podľa § 360 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Námestovo
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 12. 04. 2012 v čase okolo 15.45 hod. na futbalovom ihrisku v obci Oravské Veselé, pred vchodom do šatní fyzicky zaútočil na XXXXX, nar. XXXXX a tomu to sa začal vyhrážať slovami „zabijem Ťa Ty hajzel jeden, ktorý v strachu pred ním začal utekať a schoval sa do rodinného domu číslo XXXXX, kde ho prenasledoval a opätovne sa mu vyhrážal zabitím, v dôsledku čoho XXXXX zavolal v obave o svoj život a zdravie na linku 158 a privolal hliadku polície,

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Okresného riaditeľstva PZ Dolný Kubín, Obvodného oddelenia XXXXX sp. zn. ORP-396/NO-DK-2012 zo dňa 13. 04. 2012 vzniesol obvinenie XXXXX pre prečin nebezpečného vyhrážania podľa § 360 ods. 1 Trestného zákona, ktorého sa mal dopustiť na tom skutkovom základe ako je to uvedené vo výrokovej časti tohto uznesenia. Po skončení skráteného vyšetrovania predložil policajt na tunajšiu prokuratúru spis so záverečným  návrhom.

	Zo spisového materiálu som zistila, že v skrátenom vyšetrovaní boli objasnené všetky skutočnosti v rozsahu potrebnom na rozhodnutie veci, pričom vo vzťahu k obvinenému sú splnené všetky zákonné podmienky na podmienečné zastavenie trestného stíhania.

	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 

	Na uvedený prečin ustanovil zákonodarca trest odňatia slobody s dolnou hranicou šesť mesiacov a hornou hranicou troch rokov.

	XXXXX vo výpovedi zo dňa 20. 04. 2012 priznal spáchanie skutku, ktorý mu je v predmetnom konaní kladený za vinu. Súhlasil tiež s podmienečným zastavením trestného stíhania. 

	Svedok poškodený XXXXX vo výpovedi zo dňa 23. 04. 2012 uviedol, že mu žiadna materiálna ani iná škoda nevznikla.

	V rámci mediačného konania sa obvinený poškodenému ospravedlnil a poškodený uviedol, že od obvineného nepožaduje žiadnu inú náhradu škody. Zároveň uviedol, že súhlasí s podmienečným zastavením trestného stíhania.
	Následne obvinený požiadal poškodeného, aby odovzdal deťom, ktoré boli svedkami spáchania skutku jeho ospravedlnenie a dal prísľub, že obmedzí požívanie alkoholických nápojov. Taktiež zaslal ospravedlnenie povereným príslušníkom Obvodného oddelenia XXXXX.

	XXXXX nebol doposiaľ súdom trestaný ani nebol priestupkovo riešený. Obcou Oravské Veselé bol hodnotený kladne.

	Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.

	Pri určovaní dĺžky skúšobnej doby som jednak zohľadnila závažnosť skutku,  predchádzajúci život obvineného a jeho snahu dohodnúť sa s poškodeným ako aj skutočnosť, že mu uhradil vzniknutú škodu. Dospela som k záveru, že skúšobná doba v trvaní dvanásť mesiacov postačuje na preverenie, či trestné stíhanie a jeho podmienečné zastavenie mali na ďalší život obvineného pozitívny vplyv. Ak by obvinený v tejto skúšobnej dobe neviedol riadny život, v jeho trestnom stíhaní sa bude pokračovať v zmysle § 217 ods. 1 Trestného poriadku.

	Na základe všetkých vyššie popísaných skutočností som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Zuzana Hozáková
prokurátorka